浴
作者：華岳
朝代：宋

paragraphs: 龍藩地暖冬無雪，十月風光似三月。
好風不動綺羅塵，人在繡幃簾半揭。
酒腸拍索能回春，春潮八面香熏熏。
香肌汗透披縠紋，思得滄海驅埃氛。
銀鍋蟹眼生春雪，銀瓢捾破鍋心月。
流霞傾入碧琅玕，香霧氤氳雲半掇。
花藤織出金芙蕖，烟青藕紫堆雲盂。
一聲璫珮簾鈎垂，皂盤捧出雙明珠。
蠟花照入蘭湯閣，珠璣體迸紅猊活。
鳳豁雲濤濯錦毛，龍翻雪浪澆銀甲。
起拏裙霧圍春風，臙巾抹出桃花紅。
香泉入齒潄寒玉，吐作冰雪飛長空。
蒼頭急把春衫換，腕玉輕穿雲一片。
出門兩腋生清風，身在嫦娥廣寒殿。